VDSS Sklep Pdp 661/2018
Sodna praksa Višjega delovnega in socialnega sodišča, 2018-11-08

Oddelek za individualne in kolektivne delovne spore

Sonja Pucko Furman (preds.), Jelka Zorman Bogunovič (poroč.), Samo Puppis

Tožnik, kljub temu, da je bil v sklepu poučen, da ima možnost zagotoviti si brezplačno pravno pomoč, te možnosti ni izkoristil. Delovno sodišče je sicer po določbah ZDSS-1 dolžno upoštevati preiskovalno načelo, vendar izvajanje dokazov po uradni dolžnosti nima nobene povezave s sestavo tožbe, ki mora biti sestavljena skladno z določbami 105. in 180. člena ZPP. Ker niti prvotno vložena tožba, niti dopolnitve določno in jasno oblikovanega tožbenega zahtevka ne vsebujejo, je sodišče prve stopnje ravnalo pravilno in skladno z določbami 105., 180. in 108. člena ZPP, ko je tožbo zavrglo.

Pritožba se zavrne in se potrdi izpodbijani sklep sodišča prve stopnje.

1. Sodišče prve stopnje je z izpodbijanim sklepom zavrglo tožbo.

2. Zoper sklep je tožnik pravočasno vložil pritožbo, v kateri navaja, da je tožba razumljiva, mogoče pa zaradi materije malo suhoparna. V tožbi so podana vsa dejstva, ki so potrebna za čimbolj pravno presojo primera. Navaja, da za brezplačno pravno pomoč ni zaprosil, ker verjame, da mu zakonodaja dopušča možnost, da tožbo čim bolj pravno pravilno vloži sam. Tožba vsebuje določen zahtevek in meni, da je tožba primerna za obravnavo, zato pričakuje čim bolj pravno pravilno obravnavo te pritožbe. Prilaga popravljeno tožbo in sklep zoper katerega se pritožuje.

4. Pritožbeno sodišče je preizkusilo izpodbijani sklep v mejah uveljavljanih pritožbenih razlogov, pri čemer je v skladu z določbo drugega odstavka 350. člena Zakona o pravdnem postopku (ZPP, Ur. l. RS, št. 26/99 in nadalj.) v zvezi s 366. členom ZPP po uradni dolžnosti pazilo na bistvene kršitve določb postopka, navedene v drugem odstavku 350. člena ZPP in na pravilno uporabo materialnega prava. Pri tem preizkusu je ugotovilo, da je sodišče prve stopnje pravilno zavrglo tožbo.

5. Sodišče prve stopnje je tožbo tožnika z dne 7. 5. 2018 z dopolnitvijo na podlagi 5. odstavka 108. člena ZPP zavrglo, saj vloga z nazivom tožba in dopolnitve ne vsebujejo določenega zahtevka glede glavne stvari in stranskih terjatev in ne dejstva, na katera tožnik opira zahtevek ter dokazov, s katerimi se ta dejstva ugotavljajo, kakor je to določeno v 1. odstavku 180. člena ZPP. Sodišče prve stopnje je tožnika s sklepom z dne 10. 7. 2018 pozvalo k popravi in dopolnitvi tožbe in v obrazložitvi navedlo, kaj mora tožba obsegati in tožnika tudi poučilo, da lahko zaprosi za brezplačno pravno pomoč. Tožnik je tožbo dopolnil sam, vendar pa iz spisa izhaja, da tudi popravljena tožba še vedno ni primerna za obravnavo, saj ne vsebuje določnega zahtevka glede glavne stvari in stranskih terjatev in ne dejstev, kar je pravilno ugotovilo sodišče prve stopnje. Tožnik, kljub temu, da je bil v sklepu poučen, da ima možnost zagotoviti si brezplačno pravno pomoč, te možnosti ni izkoristil. Delovno sodišče je sicer po določbah ZDSS-1 dolžno upoštevati preiskovalno načelo, vendar izvajanje dokazov po uradni dolžnosti nima nobene povezave s sestavo tožbe, ki mora biti sestavljena skladno z določbami 105. in 180. člena ZPP. Ker niti prvotno vložena tožba, niti dopolnitve določno in jasno oblikovanega tožbenega zahtevka ne vsebujejo, je sodišče prve stopnje ravnalo pravilno in skladno z določbami 105., 180. in 108. člena ZPP, ko je tožbo zavrglo. Po določbi 5. odstavka 108. člena ZPP namreč sodišče vlogo oziroma tožbo zavrže, če vložnik vloge v postavljenem roku ne dopolni tako, da je primerna za obravnavo.

6. Zaradi navedenega je pritožba zoper sklep neutemeljena, zato jo je pritožbeno sodišče zavrnilo in potrdilo izpodbijani sklep sodišča prve stopnje, za kar je imelo podlago v 2. točki 365. člena ZPP.

Zakon o pravdnem postopku (1999) - ZPP  - člen 105, 108, 108/5, 180, 180/1.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.